
Til Elise


KAPITTEL 1

CHARLOTTE FRASER – som aldri hadde gått fra noe som helst før det var ferdig – sto og lente seg mot den tunge tredøren til The Old Officers’ Club. Hun brydde seg ikke om regnvannet som rant fra en lekk takrenne og nedover den dyre, lille svarte kjolen hun hadde kjøpt samme formiddag, og håret som var formet perfekt med hårføneren. Hun brydde seg ikke om at yttertøyet fortsatt hang på en krok i garderoben. Det eneste hun var sikker på, var at hun ikke ville sette sin fot i St. George-hallen igjen, der eieren av Happy Holstein Dairy Farm, med sin milkshake-maskin, akkurat nå ble tildelt prisen Scotland Tourism Innovator of the Year.

Det var ikke det at hun hadde noe imot melkekyr, eller melkebønder for den saks skyld. Hun hadde vokst opp omgitt av begge deler. Men nå hadde hun overlevd en hel time av prisutdelingen med et påtatt smil. Hun hadde klappet på de riktige stedene da vinnerne ble ropt opp. Hun hadde lagt ansiktet i riktige folder – takknemlig for å være nominert, som under Oscar-seremonien – da den voksende virksomheten hennes, Applemore Cottages, kom på andreplass i kategorien ferieutleie. I pausen hadde hun innledet en høflig samtale med flere av de andre, men ingen av dem hadde noe interessant å si. Hun hadde sett seg rundt i lokalet, der publikum sto i grupper med glass i hånden og stive smil som de hadde holdt litt for lenge. Så styrtet hun resten av sin litt slappe gin tonic med smeltende is og gikk tilbake til plassen sin for del to av programmet.

Høyttaleren hylte da mikrofonen på scenen ble slått på igjen. Bakgrunnen hadde endret seg fra et perfekt postkortmotiv av en bit høylandsfe i skotsk natur til den smekre logoen til sponsoren av arrangementet, Barton Granger. Charlotte hadde lagt merke til sponsorbordet da hun kom inn i baren – tre menn ulastelig kledd i dress, sendt ut på et oppdrag som bare skulle gjøres unna. De satt med stolene skjøvet ut fra bordet og spredte bein som et tegn på sin mannlige dominans. Alle andre hadde to vanlige flasker vin på bordet, en rød og en hvit, men de hadde tre flasker champagne og en blomsteroppsats som så temmelig dyr ut. Hun var i ferd med å presse seg forbi de høyryggede stolene deres da en av dressene reiste seg og dyttet stolen sin lenger bakover slik at den traff henne i kneet. Charlotte klynket av smerte.

«Sorry, så deg ikke.» Gjerningsmannen hadde sett på Charlotte over den skreddersydde skulderen, og hun gispet, for han så ut som om han kom fra en annen verden – høy, med litt ustelt, mørkt hår ned over en solbrent panne. Hun forsøkte å gjenvinne verdigheten.

«Glem det.» Ordene kom med en litt knirkete stemme.

Han smilte så vidt og holdt på blikket hennes et sekund. Øynene hans var mørkebrune, med et ertende glimt som om han var ute etter ugagn. Hjertet hennes banket, og hun bøyde hodet og fortsatte å gå, mens hun motsto trangen til å se seg tilbake for å sjekke om han virkelig var så flott som hun først hadde trodd.

Hun gikk tilbake til sitt eget bord og satte seg motvillig ned ved siden av sin nå rødmussede bordkavaler fra Aberdeen. Slipset hans satt etter hvert skjevt, og jakken strammet over armene.

«Rødvin, frue?» Han smilte innsmigrende og blottla straks litt grønt mellom tennene. Han hadde hvitløksånde og trakk stolen sin nærmere henne slik at låret hans berørte hennes. Charlotte trakk stolen sin til siden i et forsøk på å slippe unna. Han hadde tydeligvis forsynt seg godt av kanapeene i pausen, og da han lente seg frem for å skjenke i glasset hennes, klarte han å komme seg nærmere henne igjen. Hun beveget seg sidelengs på stolen og tenkte at hun kom til å havne på fanget til mannen til venstre snart. Det ville antagelig føre til problemer, det også. Så snudde han seg som om han var på vei til å si noe til henne. Og det var da det slo henne. Det var neppe dette folk mente da de sa at det ofte skjer noe spennende hvis man våger seg ut av komfortsonen. Dette var ikke å leve farlig.

«Takk for at dere kom i kveld», hørte hun en stemme si fra scenen akkurat da fluktinstinktet tok overhånd. Hvis hun ikke rømte nå, ville hun få problemer resten av kvelden. Alt hun trengte å gjøre, var å late som om hun måtte ta en viktig telefon eller noe lignende. Hun fisket telefonen opp av vesken og så forskrekket på skjermen, før hun dyttet stolen bakover for å slippe unna.

«Hvor har du tenkt deg hen?» Mannen med det røde ansiktet så skuffet ut.

«Jeg må ta en telefon», hvisket hun og rynket ansiktet på en måte som hun håpet signaliserte en mellomting mellom panikk og fortvilelse. Nå trengte hun bare å komme seg fra den ene enden av rommet til de tunge tredørene i den andre enden. Så ville hun være fri.

«Unnskyld», mumlet hun mens hun gikk i sikksakk mellom stoler og forsøkte å ignorere de som ga uttrykk for irritasjon over å bli forstyrret. «Beklager virkelig», sa hun igjen og viftet med telefonen som om den var en billett til friheten.

En sikkerhetsvakt hadde lagt merke til at hun forsøkte å komme seg ut. Han nikket i retning døren, blunket konspiratorisk, tok et diskré skritt til siden og la hånden på dørhåndtaket, som om han var klar til å hjelpe henne med innspurten. Publikum i salen lo, og hun ble rød i kinnene da gjestene rundt det neste bordet hun passerte, snudde seg halvveis for å se på henne. Hun stoppet opp, presset inn mellom to stoler.

«Jeg bør nok ansette en ny taleskriver.»

Hun sto som frosset fast og så opp på scenen, og hun visste – nesten før hun så det med egne øyne – at den som holdt mikrofonen, ikke var noen ringere enn den kjekke, dresskledde mannen som hadde truffet henne med stolen sin for litt siden. Han så ned på henne med de mørke øynene sine. Han hevet et øyenbryn, og hun fikk med seg at han undertrykte et smil før hun så ned, presset seg mellom stolryggene og var ute.

*

 

Da hun dro fra den lille landsbyen Applemore den morgenen, hadde hun ikke planlagt en vågal rømningsoperasjon fra seremonien. I så fall hadde hun a) husket å ta med seg kåpen, og b) gjennomført den i pausen og ikke under hovedtalen, holdt av lokalets kjekkeste mann.

Da hun fikk beskjed om at Applemore Holiday Cottages var nominert, var hennes første innskytelse å sette seg ned og skrive en liste over alt som måtte gjøres, for lister hjelper alltid. Den andre var å få panikk over hva hun skulle ha på seg, for det var så lenge siden hun hadde vært borte fra landsbyen at alt hun eide, var hverdagsantrekket med jeans (korte om sommeren med flip-flops, lange om vinteren med slitte støvler) og en komfortabel skjorte (ermer rullet opp om sommeren, med genser over om vinteren).

«Så for å oppsummere», sa Fiona, som hjalp til med alt mulig. Hun holdt ettertenksomt en finger under haken og gransket henne mens de satt i kafeen på Applemore Farm Shop. «Vi har en liste over ting å gjøre, en liste over ting å huske på hvis noe går galt, en liste over ting å gjøre hvis det er tomt for ting på den første listen, og så en liste over folk å ringe til hvis noe går galt.»

Hun hadde brukket av en bit av croissanten og beundret den før hun stakk den i munnen. Flakene falt ned på genseren hennes, og Charlotte måtte stå imot en sterk trang til å børste dem bort. Fiona fortsatte å spise uten å legge merke til det.

«Og hva er poenget ditt?» Charlotte så på henne mens hun strøk en løs hårlokk bak øret.

«Jeg har dette under kontroll. Men du er en kontrollfreak, muligens psykopat. Hvis du tok en test på nettet, ville du garantert fått 95 prosent uttelling.» Fiona helte sukker i kaffen og rørte rundt, før hun stakk teskjeen i munnen. Hun kjørte en hånd gjennom det kortklipte håret, som hadde noen grå hår, slik at det sto rett opp i luften, og de håndlagde fingerringene i sølv glitret i vintersolen.

«Du er besatt av tester på nettet.» Charlotte fikk et glimt av søsteren Beth på den andre siden av rommet, hun hadde armene fulle av flettekurver som skulle inn i en av hyllene. «Det er ikke noe galt i å være godt organisert.»

Beth hevet øyenbrynene til hilsen før hun forsvant inn på det lille lagerrommet bak butikken.

«Du er ikke godt organisert, du er nevrotisk.»

«Jeg vet nå ikke helt.»

«Jo, absolutt. Mel har lovet å hjelpe meg, så alt kommer til å ordne seg.» Mel var Fionas kjæreste, en kunstner som malte små akvareller av det vakre skotske landskapet. Når utleiesesongen var på det travleste, hjalp hun ofte til.

Charlotte kikket ut av vinduet og lot blikket vandre over engen som strakte seg ned mot furuskogen. Hun hadde jobbet som bare faen – og ikke bare med utleievirksomheten; hun hadde også brettet opp ermene og vært med på all renoveringen av de gamle gårdshusene. Fiona var hennes rake motsetning – rolig og avslappet når Charlotte hadde en tendens til å bli anspent og fiksert på detaljene. Men det var vanskelig å gi slipp. Hun hadde ikke hatt skikkelig fri på så lenge at hun hadde glemt hvordan man egentlig slapper av.

«Her om dagen sa du at du hadde bestemt deg for å være åpen for nye ideer og begynne å leve farlig.» Fiona kikket på henne.

Charlotte sukket resignert. «Jeg mente det ikke. Jeg hadde drukket to glass vin.»

Fiona myste. «Jeg vet at du synes jeg er besatt av visdomsord, men en klisjé er bare en klisjé fordi den er sann.»

Charlotte stønnet. «Greit.» Hun lente seg tilbake i stolen og la armene i kors. «Jeg kjører til Edinburgh. Jeg skal ha det gøy og ikke involvere meg i hver minste lille detalj. Blir du fornøyd da?»

«Ja. Og jeg forventer at du kommer hjem med noe interessant å fortelle.»

Charlotte skar en grimase ved tanken. «Kan jeg ikke bare ta med noe konfekt?»

«Jeg tar begge deler. Kom deg av gårde nå, så jeg kan komme i gang. Vi har en tidlig innsjekking på Nether Glenton om en halvtime.» Fiona tok en slurk kaffe.

Beth kom inn døren igjen, denne gangen med armene fulle av esker. Hun satte dem fra seg på gulvet ved siden av kassaapparatet, snudde seg og smilte til et eldre ektepar. Charlotte kjente dem igjen, de var gjester i et av feriehusene, og vinket raskt. Mannen løftet en kurv opp på disken og humret mens kona smatt av gårde for å hente enda mer. Gårdsbutikken hadde ofte den effekten på folk – de kom for å kjøpe én ting, men endte opp med et berg av lokalproduserte varer.

«Kanskje jeg burde bli litt lenger og sørge for at de har alt de …»

Fiona stoppet henne med et blikk, og Charlotte knep sammen leppene og sperret opp øynene som for å understreke at hun ikke ville si noe mer. Hun drakk opp kaffen i en siste slurk og forsøkte så å smugle til seg notatblokken.

«Jeg kom akkurat på noe til listen …»

Fiona knurret, snappet til seg notatblokken og viftet triumferende med den. «Alt er under kontroll, det lover jeg», sa hun bestemt. «Dra og ha det gøy nå.»

«Jeg er ikke sikker på om Highland Enterprise Awards-middagen kommer til å bli så veldig gøy.»

«Alt kan skje.» Fiona la notatblokken tilbake på bordet, rett utenfor rekkevidde.

Charlotte hadde lagd en mental liste over alt hun trengte å pakke for en todagers tur. «Ja, hvem vet.»

De gikk ut til Landroveren hennes. Det var en klar vårdag, og påskeliljene vaiet i vinden. Det minnet henne om …

«Jeg må huske å bestille blomsterløk», begynte Charlotte.

Fiona viste henne en knyttet neve. «Av sted med deg! Og jeg vil ikke se deg igjen før du har opplevd et eventyr.»


KAPITTEL 2

DØREN CHARLOTTE LENTE seg mot, åpnet seg litt. For å unngå å falle bakover, måtte hun ta et skritt, og i neste øyeblikk sto hun under en strøm av vann fra markisen. En kald, tynn stråle traff henne i pannen og dryppet ned fra nesen. Hun tørket seg med baksiden av hånden. Dette var ikke særlig eventyrlig.

«Hei igjen», sa en dyp stemme. Hun snurret rundt, og hjertet hoppet over et slag da hun skjønte hvem det var. «Jo da», sa han og kikket opp på været. «Jeg skjønner at du heller vil stå her ute enn å høre på talen min.»

Selvsagt. Av alle mennesker i verden måtte det være ham.

«Ikke ta det personlig», prøvde hun å si, men han løftet bare hånden.

Han smilte, ristet langsomt på hodet og møtte blikket hennes med sine sjelfulle, sjokoladebrune øyne. De var innrammet av de lengste øyenvippene Charlotte noensinne hadde sett. Sekundet etter så hun ned, men hun hadde allerede merket kjemien mellom dem. Hun ble satt ut av det, og for å vise at hun var opptatt, prøvde hun å putte en dryppende hårlokk bak øret mens hun så ned.

«Jeg antar at du har mer spennende planer for resten av kvelden?»

Charlotte åpnet munnen, men lukket den igjen. «Jeg …» Hun så opp på ham. «Egentlig ikke, nei. Jeg må bare finne ut hvordan jeg kommer meg tilbake til hotellet.»

«Det kan være vanskeligere enn man skulle tro. Her i byen er det et system: Så snart de er ferdige med veiarbeidene et sted, begynner de bare på nytt igjen.»

Menn i knalloransje arbeidsklær var i ferd med å sette opp trafikkjegler på tvers av veien, og en bataljon av enorme maskiner rumlet i det fjerne.

Charlotte gned seg på armene.

«Du fryser.»

«Det går bra», løy hun. Det var mars, og vinden var bitende kald. Veien var sperret – hvordan i all verden skulle hun få tak i en taxi uten å måtte stå ute i regnet?

«Det blir stadig vanskeligere å få tak i taxier for tiden», sa han, som om han kunne lese tankene hennes. Han fisket opp en iPhone fra lommen og skrev en kort melding, men rynket pannen og så opp. «Beklager, ikke meningen å være uhøflig, jeg har bare litt problemer med sjåføren.»

Sjåfør? Hun kastet et blikk på ham ut av øyekroken for å vurdere hvor rik han egentlig var. Ironisk nok hadde hun vokst opp i et enormt hus selv – Applemore så ut som et Disney-slott fra utsiden, så de fleste antok at familien hennes var rik – men de hadde egentlig fryktelig dårlig råd, og i huset var det alltid iskaldt. Denne mannen så ut som en som var født med en sølvskje i munnen. Det lød et tordenskrall, og instinktivt tok hun et skritt tilbake og dultet borti armen hans. Med en dyp rynke i pannen sto han fortsatt og tastet på telefonen. Charlotte så ut på den regnvåte gaten og lurte på hvordan i all verden hun skulle komme seg tilbake til hotellet uten å få forfrysninger. Det var ingen vei utenom – hun måtte gå hele veien til den andre enden av Princes Street.

«Beklager at jeg avbrøt talen din», sa hun og tørket enda en regndråpe av nesetippen mens hun forberedte seg mentalt på turen. Hun kunne i det minste se frem til en varm dusj på hotellet, og hun kunne bestille noe fra romservice når hun kom frem. Magen knurret ved tanken.

«Ikke noe problem. Det er bare noe vi må gjøre som sponsorer. De fleste venter bare på at prisutdelingene og talene skal være over, slik at de kan helle innpå med gratis drikkevarer og spise sin egen kroppsvekt i kanapeer.»

Charlotte smilte. «Det gjorde jeg i hvert fall ikke.»

«Tydeligvis ikke. Du vil heller stå her i regnet. Jeg skal sørge for å fortelle eventfolkene at du gir terningkast én.»

Hun bet seg i underleppen og så opp på ham igjen. Han var virkelig latterlig kjekk – høy, bredskuldret og kledd i mørk dress, med valnøttbrunt hår som var strøket bakover og solbrun hud som om han nettopp hadde kommet hjem fra en skiferie eller et tropisk feriested.

«Unnskyld», sa han da telefonen ringte. «George. Hva skjer?»

Charlotte gned seg på armene i et forsøk på å holde varmen. Neste gang hun dro på helgetur for å oppleve noe spennende, skulle hun huske regntøyet.

«Greit. Nei, det går bra. Jeg finner på noe. Ja, ikke noe problem. Ikke stress med det.» Han så ned på klokken, som var ganske stor og sikkert kostet en formue. Så tittet han over gaten, der det lyste varmt og innbydende fra barvinduer i kveldsmørket. Hun så at han vurderte fordeler og ulemper før han sa noe.

«Det er visst den kvelden i kveld. Sjåføren min kommer ingen vei – han har punktert – og jeg vet ikke hvordan det er med deg, men jeg er litt lei av å stå her og fryse. Så hva sier du? Skal vi ta en drink der borte?»

Fornuftige og forstandige Charlotte ville først si nei, hun ville vente på en taxi, men så hørte hun Fiona insistere på at hun burde være litt mer vågal og komme seg ut av komfortsonen.

«Jeg lover at jeg er en ekstremt respektabel person. Jeg mener …», han nikket i retning inngangen, «… hvis du vil gå inn igjen der og forhøre deg, har jeg flere som kan gå god for meg. Men du må nok holde ut noen temmelig kjedelige taler.»

Han hadde en uanstrengt selvtillit – av den typen som følger med penger, privilegier og godt utseende. Han visste at hun ikke ville si nei. Hun hadde en klar fornemmelse av at han var vant til å få det som han ville. Charlotte ristet på hodet. «Du har rett. Hvis jeg må velge mellom en gal øksemorder og mer av den prisutdelingen, tar jeg nok øksemorderen.»

«Heldigvis glemte jeg øksen i kveld.» Han kneppet opp jakken, og hun kjente at pupillene hennes utvidet seg da hun så de brede skuldrene hans og silhuetten av de sterke, muskuløse armene under skjorten. Han trengte ikke skreddersydde klær for å se bra ut. «Men ta jakken min. Jeg insisterer.»

Han la den rundt skuldrene hennes, og i neste øyeblikk var hun innhyllet i kroppsvarmen hans og duften av aftershaven hans.

«Takk.»

«Bare hyggelig. Jeg ville foreslått å løpe hvis det ikke var for de høye hælene dine.» Han vendte blikket mot føttene hennes og lot blikket gli over kroppen hennes på en måte som fikk henne til å rødme. Han tilbød henne en arm. «Bare så du vet det, så er det et videokamera der borte …» Han pekte på siden av verandaen. «Og det er også et ved siden av lampen, så hvis det skjer deg noe, er alt dokumentert.»

«Det var betryggende», svarte hun tørt.

«Jeg lover at jeg ikke har for vane å lokke vakre kvinner bort fra kjedelige prisutdelinger», sa han da det oppsto en luke i trafikken og de kunne krysse gaten.

Charlotte var takknemlig for mørket da rødmen igjen steg opp til kinnene hennes. Hun gjettet at han med sitt utseende og sin selvsikkerhet var vant til å gjøre det akkurat når han ville.

Han tok et skritt tilbake og løsnet grepet om albuen hennes for å slippe henne inn i den livlige baren. «Beklager at jeg ikke presenterte meg. Jeg heter Rob.»

Bartenderen nikket litt respektfullt da han la merke til Robs dyre dress, og smilte til henne. De andre gjestene var også velkledde. Selv så hun mer ut som en druknet mus.

«Lottie», sa Charlotte etter å ha vurdert hva hun skulle svare.

«Lottie», gjentok Rob. «Fint navn. Det er et bord ved vinduet. Hvis du setter deg der, fikser jeg noe å drikke.»

Hun innså at hun var en outsider blant klientellet her, og presset seg opp mot vinduet, der regndråper rant nedover som små, tynne striper av mykt mørke og små glimt av lys fra trafikken utenfor. En servitør kom med en flaske champagne og to glass.

«Bare overlat det til meg», mumlet han mens hun satte fra seg champagnekjøleren.

«Da du sa én drink …», begynte hun da han vred opp korken med en rutinert bevegelse.

«Hvorfor ikke?» Han trakk på skuldrene og skjenket opp et glass til henne. «Begynner du å få varmen i deg?»

Hun nikket. Jakken hans hadde hun fortsatt på seg. Det var deilig å kjenne den rundt seg.

«Det vil ta litt tid før sjåføren kommer. Så du har god tid til å fortelle meg livshistorien din.»

Servitøren kom tilbake og ga ham en svart, skinninnbundet meny. «Tapasene er veldig gode», sa hun.

Rob smilte som takk, og servitrisen nikket og gikk tilbake til baren.

Charlotte, som ikke hadde spist siden lunsj, kjente magen murre igjen og la instinktivt en hånd på menyen ved tanken på små, deilige tapasretter.

«Er du sulten?» sa Rob, som umiddelbart kjente igjen bevegelsen og kastet et blikk på magen hennes.

«Nei, det går bra», sa hun automatisk og ristet på hodet. Akkurat da kom en kelner forbi med et brett med brød og olivenolje, og lukten var så fristende at sulten overvant beskjedenheten. «Eller, kanskje litt.»

«Jeg er skrubbsulten. Det kommer til å ta evigheter før George kommer.» Han kastet et raskt blikk på menyen og bestilte et utvalg av småretter da servitøren kom forbi igjen. Han hadde en evne til å se folk rett inn i øynene og få dem til å føle seg som den viktigste personen i rommet. Hun så at servitøren nærmest svevde tilbake til baren, der hun hvisket noe til en kollega. Begge fniste og kastet et blikk på Rob, som bare smilte av det hele.

Akkurat da kom det et par menn i mørke dresser inn. De nikket til Rob før de satte seg i baren. Dette stedet lignet ikke på de slitte, hverdagslige pubene hjemme – alt var svart marmor og krom, med blankpolerte speil bak baren.

«Ja …» Han lente seg tilbake, foldet hendene bak nakken og så ettertenksomt på henne. «Lottie.»

«Rob.»

Da hun sa navnet hans, fikk hun et sug i magen. For en gangs skyld skulle hun kaste alle hemninger. Hun ville være en annen enn hun pleide – hun ville være den typen som tilfeldigvis møtte en kjekk mann på gaten og bare sa ja til å gå ut med ham.

«Er det en … herr Lottie?»

Hun ristet på hodet.

«Nei, det er bare meg.» Hun holdt champagneglasset så det balanserte på kanten av stetten, så på det og snurret det sakte rundt. «Det er meg og en hund. Nero. Golden retriever.»

«Trivelig.» Rob nippet til glasset sitt. Han så henne fortsatt inn i øynene med et rolig, selvsikkert blikk.

«Hva med deg?» Hun visste svaret før hun i det hele tatt hadde stilt spørsmålet. Denne mannen var ikke typen til å slå seg til ro – han reiste gjennom livet med lite bagasje og forsynte seg der han havnet før han satte kursen mot nye kyster.

Hun så et glimt i øynene hans. «Nei, det er bare meg. Jeg har ikke tid til forhold eller forpliktelser så lenge jeg driver et imperium.»

«Et imperium?» Hun hadde akkurat tatt en stor slurk champagne, og den traff ganen så raskt at hun et øyeblikk så for seg at hun skulle hoste alt sammen utover det vakre, blankpolerte tregulvet.

Han smilte så vidt og så ut til å mykne litt opp. «Ok, nei, jeg har ikke noe imperium. Jeg jobber med finans. Det er latterlig mye stress og ikke på langt nær så spennende som jeg hadde forestilt meg.»

«Trodde du at finans skulle være spennende?» Charlotte måtte bøye seg litt til siden da den ekstremt oppmerksomme servitøren var tilbake på rekordtid med et brett med seks tapasretter.

«Ja, det var ikke noen genistrek.» Han strakte seg etter en smal trekant med manchego. «På plussiden får jeg delta på noen fantastiske prisutdelinger fra tid til annen.»

«På plussiden?» Charlotte kastet et blikk på glasset og maten. Champagnen vant. Hun hadde ikke spist, og hun visste at boblene snart ville gå rett til hodet, men hun likte det. Så spiddet hun en liten pølse med en tannpirker og betraktet den før hun så opp og fikk øye på Rob, noe som fikk ham til å le.

Han lente seg frem og skjenket mer champagne, først i glasset hennes, så i sitt eget. «Denne kvelden utvikler seg i en mye mer interessant retning enn jeg hadde våget å håpe på.» Låret hans streifet hennes, og det gikk plutselig opp for henne at hun satt på en eksklusiv bar i Edinburgh med jakken til denne mannen over skuldrene.

«Så hva gjør du, bortsett fra å gå på prisutdelinger og være singel?»

«Øksedrap er egentlig ganske tidkrevende.»

«Du bør virkelig passe på så du ikke får et dårlig rykte», sa hun og stakk en oliven i munnen.

«Tro meg, det har jeg allerede.» Han så på telefonen og rynket pannen. «Men det er på jobben, ikke i privatlivet.»

Charlotte så på ham med en viss skepsis. Måten alle kvinnene i lokalet så på ham på, viste at han kunne forføre hvem som helst. Hun lente seg forover og lot Robs jakke falle ned på stolen slik at en bar, fregnete skulder kom til syne. Som Lottie hadde hun råd til å være helt annerledes. Hun skulle tross alt aldri se ham igjen. Hun ba om unnskyldning og gikk ut på toalettet, der hun løsnet håret, fjernet maskara under øynene og prøvde å se litt mindre ut som en søkkvåt kattunge. Hun var rød i kinnene og øynene glitret – hun kjente seg selv knapt igjen.

«Så hva var det som fikk deg til å rømme?» spurte Rob da hun kom tilbake.

«Fra prisutdelingen?»

«Jeg håper ikke det var på grunn av den kjedelige talen min, for jeg hadde så vidt begynt da du stakk.»

Charlotte hevet øyenbrynene og så utfordrende på ham. «Det håper du nok.»

«Du gikk glipp av den store vitsen halvveis i talen.» Han skjenket opp mer champagne. Da han holdt flasken, la hun merke til at han hadde lange fingre.

Hun tok en slurk og nøt boblene som sprakk på tungen. Det var gøy å være Lottie.

«Kanskje du skulle ha tatt den med en gang, for å holde på oppmerksomheten.»

«Det var ingen andre som klaget.»

«Mulig. Men det kan ha vært en masseflukt etter at jeg forsvant.» Hun likte å erte ham.

«Men det var det ikke.» Han smilte et bredt tannkremsmil.

«Hmm.»

Det var overraskende lett å snakke med ham. De snakket om hvordan det var å bo i Edinburgh, hvilken musikk de likte, hvor de hadde reist og hvor de hadde lyst til å dra. Før de visste ordet av det, var flasken tom. Mens Charlotte fortsatte å snakke, løftet han en diskré finger til servitøren for å få en til. Han så opp da hun kom til bordet med den nye flasken, og smilte som takk. Charlotte så på da han fikk øyekontakt med henne, og hun så ned, smigret av oppmerksomheten. Dette var en mann med selvtillit.

Et øyeblikk senere lente Rob seg frem og strøk et hårstrå bak øret hennes. Charlottes hjerte hamret i brystet hennes.

«Det er en vakker farge», sa han. «Veldig skotsk.»

«Jordbærblondine.»

Hun ristet på hodet og lot håret falle ut igjen. Det var rart å føle seg begjært for en gangs skyld. Hun var som hypnotisert da hun la hendene med de lakkerte neglene flatt på bordet. Dette var så langt fra det livet hun vanligvis levde at hun følte seg som en helt annen person. Hun løftet glasset og så på ham.

«Vel, Rob uten etternavn, takk for en fin kveld.»

Han humret og så henne inn i øynene igjen med et rolig, avmålt blikk.

«Lottie, som heller ikke har noe etternavn, det var en fornøyelse.»

En time senere hadde de nesten tømt flasken, og bordene rundt dem var også stort sett tomme. Rob kastet et blikk på de kvinnelige servitørene som sto bak baren og pratet mens de pusset glass. Han sendte en av dem et halvt smil som fikk henne til å snu seg fnisende bort.

«Jeg tror de har lyst til å dra hjem nå, tror du ikke?»

Charlotte nikket motvillig.

«Vi kan gå et annet sted hvis du vil, eller du kan bli med meg hjem og ta et siste glass …»

Ordene hang i luften. Fornuftige Charlotte ville bare ha latt dem henge der. Men Lottie tok ham på ordet og bestemte seg for å takke ja.

«Kan jeg det?» Hun så ham rett inn i øynene.

Han kastet et blikk mot baren. Sekundet etter sto servitrisen ved bordet, og han hadde betalt.

«Kom igjen.»

«Hvorfor venter du ikke på sjåføren?» Charlotte husket plutselig at han hadde skiftet dekk i regnet.

«George? Han venter utenfor.» Rob holdt opp døren for henne. Utenfor sto det en lang, elegant svart bil, nærmest på trass rett under et parkering forbudt-skilt.

Straks kom en kortvokst mann i skjorte og slips ut og åpnet bildøren for henne.

«God kveld», sa han og nikket til Rob.

Han ga Charlotte et avmålt smil, og inntrykket hun fikk da hun gled inn på det lyse skinntrekket, var at hun bare var nok en erobring i en lang rekke. George, sjåføren – eller Rob for den saks skyld – trengte ikke å vite at dette ikke var noe som lignet hennes normalt kontrollerte liv, at hun like gjerne kunne ha vært på en rakett til Mars. Hun rettet på kjolen og trakk den ned over lårene. Rob satte seg ved siden av henne og kastet et blikk på henne.

«Eller skal vi bare kjøre deg tilbake til hotellet?»

Hun kastet et blikk gjennom vinduet. George tråklet seg forbi anleggsarbeidene med et uutgrunnelig uttrykk.

Hun ristet på hodet. «Nei, la oss ta en siste drink.»

«Det var jo bare tull det vi snakket om, men jeg føler at jeg bør fortelle deg at jeg virkelig ikke er noen øksemorder», sa han med et rampete uttrykk som fikk det til å boble i Charlotte på en måte hun aldri hadde opplevd før. Han tok hånden hennes og snudde den så den bleke huden på håndleddet ble blottlagt, og kysset den. Det var en nesten umerkelig berøring, men følelsen av skjeggstubbene hans mot den myke huden gjorde at hun kjente en bølge av begjær dypt inni seg.

«Du kommer ikke til å våkne opp i morgen og angre?»

Hun kastet et blikk på ham ut av øyekroken.

«Hvem har sagt noe om å sove?» Herregud, hvem var denne kvinnen som kunne si noe sånt? Dette var det mest u-Charlotte-aktige hun noensinne hadde gjort. Men hun kom ikke til å treffe ham igjen, så det var ikke så farlig.

«Sant nok.»

Han lente seg frem og dro igjen forhenget mot sjåføren, før han nærmet seg Charlotte, som lot seg trekke inn i armene hans.

